[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 4.11.2008

KOM(2008) 670 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd i 2006, der alvorligt krænkede den fælles fiskeripolitiks regler

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd i 2006, der alvorligt krænkede den fælles fiskeripolitiks regler

1. Indledning

For at få et bedre overblik over, hvordan medlemsstaterne opfylder deres pligt til at håndhæve EU-reglerne, blev det ved Rådets forordning (EF) nr. 1447/1999[1] bestemt, at de hvert år skal aflægge rapport til Kommissionen om, hvor mange tilfælde af "alvorlige" overtrædelser de har påvist, og hvilke sanktioner de har taget i brug. Til dette formål blev der i nævnte forordning opstillet en liste over 19 former for overtrædelser af EU-reglerne, der anses for særlig alvorlige. Medlemsstaterne skal sørge for, at der træffes passende foranstaltninger over for de fysiske eller juridiske personer, der overtræder reglerne under den fælles fiskeripolitik[2].

De former for adfærd, der er opført på listen, er relateret til de vigtigste krav i EU-reglerne om bevarelse af fiskeressourcerne, fiskeriovervågning og afsætning af fiskerivarer.

Proceduren for rapportering af de krævede oplysninger til Kommissionen er fastsat i Kommissionens forordning (EF) nr. 2740/1999[3]. Dataene, der fremsendes elektronisk, vil gøre det muligt at foretage en sammenligning medlemsstaterne imellem for at fastslå, hvor effektive deres respektive håndhævelsesordninger er. Lovgivers endelige mål er gradvist at skabe lige vilkår for fiskerne, så de til gengæld får større tillid til kontrolmyndighederne i hele EU og dermed tilskyndes til at overholde EU-reglerne til bevarelse af fiskeressourcerne.

Denne meddelelse vedrører de tilfælde af adfærd, der alvorligt krænkede den fælles fiskeripolitiks regler og førte til, at der blev indledt sager i 2006.

Dette er den syvende meddelelse om dette emne. Kommissionen fremlagde de mest relevante data for 2000 i meddelelse af 12. november 2001[4], for 2001 i meddelelse af 5. december 2002[5], for 2002 i meddelelse af 15. december 2003[6], for 2003 i meddelelse af 20. maj 2005[7] og for 2005 i meddelelse af 25. juli 2007[8].

2. Medlemsstaternes rapporter for 2006

Ved Kommissionens forordning (EF) nr. 2740/1999 fastsættes der gennemførelsesbestemmelser for fremsendelse af oplysninger om adfærdstyper, der alvorligt krænker den fælles fiskeripolitiks regler. Dataene skal fremsendes elektronisk, så Kommissionens tjenestegrene kan opstille tabeller, der knyttes som bilag til meddelelsen. Tabellerne udformes, så de viser de mest interessante oplysninger i medlemsstaternes rapporter.

De angivne data stammer fra medlemsstaterne, som har haft mulighed for at kontrollere tallene inden Kommissionens færdigbehandling af meddelelsen.

Der er taget hensyn til de bemærkninger, der er modtaget fra medlemsstaterne, og der er anført en udtrykkelig henvisning, hvor det er hensigtsmæssigt.

3. Supplerende oplysninger fra medlemsstaterne

Oplysningerne er ikke lette at tolke, fordi de udelukkende er udtrykt i tal, og nogle af dataene kan til en vis grad være vildledende. Kommissionen har derfor opfordret medlemsstaterne til at indsende supplerende oplysninger, som de mener kan være med til at kaste mere lys over talanalysen.

A. GENERELLE SUPPLERENDE OPLYSNINGER

De væsentligste punkter kan sammenfattes således:

- De (administrative eller strafferetlige) procedurer, der er iværksat for at sanktionere overtrædelser af den fælles fiskeripolitiks regler, er generelt langvarige, og deres varighed svinger i de forskellige medlemsstater fra 1-2 måneder op til 1-2 år. Det tager således i gennemsnit 8-12/18 måneder, før en sag er helt afsluttet. De strafferetlige procedurer er de mest langvarige (i Finland og Sverige anvendes der eksempelvis navnlig strafferetlige procedurer), og i visse medlemsstater kan de med appelbehandling vare helt op til 10 år. Administrative procedurer er hurtigere og varer generelt 1-2 måneder.

- Mange procedurer for overtrædelser, der er konstateret de foregående år, er stadig uafsluttede.

- Generelt var de arter, der var mest omfattet af alvorlige overtrædelser, arter, for hvilke der forelå genopretningsplaner eller restriktive nationale foranstaltninger, og dem, der havde den højeste handelsværdi, dvs. demersale arter, torsk, tunge, laks, sardin og ansjos.

- Det fremgår, at medlemsstaterne konstaterer flest overtrædelser i ICES-områder som f.eks. det østlige Middelhav, Nordsøen, Østersøen, Skagerrak og Kattegat, Andalusien og Galicia, ICES 30-området og de nordgræske FAO-områder 34.3.1 og 34.2.2.

- De fleste overtrædelser blev konstateret ved inspektioner til havs.

B. NY LOVGIVNING OG BEDSTE PRAKSIS

For at gøre denne meddelelse mere dækkende henvises der for første gang til både national lovgivning og bedste praksis. Blandt de nyligt vedtagne retlige instrumenter til håndhævelse af fiskeribestemmelserne og god praksis bør nævnes følgende:

- Spanien har vedtaget nye bestemmelser om foreløbige administrative foranstaltninger over for nogle af de alvorlige overtrædelser, der formodes at have fundet sted. Foranstaltningerne har til formål at forebygge og mindske overtrædelsernes skadelige virkninger og omfatter navnlig tilbageholdelse af fartøjer i havne, indtil der er stillet sikkerhed. Det har allerede vist sig at have en afskrækkende effekt og at begrænse antallet af overtrædelser. Der er oprettet et websted vedrørende sanktioner, der er anvendt i forbindelse med overtrædelser, og som skal tjene som rettesnor for juridiske og retlige kriterier for fremtidige procedurer.

- Frankrig har øget sine kontrolaktiviteter, navnlig med hensyn til manglende efterlevelse af reglerne om mindstemål. 2006 var det første år, hvor der blev anvendt administrative sanktioner under lov nr. 2006-11 vedrørende retningslinjer for landbruget.

- Grækenland har oprettet et fiskeriinspektionscenter, der fungerer døgnet rundt, og som efter national lovgivning kan pålægge sanktioner over for fartøjer, der medvirker til overtrædelser.

- Italien har oprettet et nyt databehandlingssystem, FINSIEL, til indsamling af elektroniske oplysninger vedrørende den italienske fiskerflåde for at opfylde landets forpligtelser i henhold til EF-forordningerne og Domstolens dom C-161/05.

- Slovenien har også oprettet et nyt informationssystem og forbedret kommunikationen med de berørte parter for at øge deres kendskab til reglerne under den fælles fiskeripolitik. Der er for nylig etableret et fiskeriovervågningscenter til indsamling og sammenholdelse af fiskerioplysninger med henblik på at kombinere FOS-data og InfoRib-systemet med hensyn til oplysninger fra logbøger, første salg og landingsopgørelser.

- Den svenske lovgivning fastsætter bødestørrelserne for alvorlige overtrædelser i forhold til fartøjernes motoreffekt: mindst 10 og højst 500 gange motoreffekten i kW. Den fastsætter også inddragelse af licenser til erhvervsmæssigt fiskeri og skibsførercertifikater, men indtil videre kun efter ikrafttræden af en strafferetlig dom. Denne inddragelse kan være permanent ved gentagne overtrædelser af reglerne. Kontrollen i forbindelse med den første transaktion er blevet styrket, og der blev konstateret flere overtrædelser.

4. Antal alvorlige overtrædelser i forhold til antallet af fiskerfartøjer i hver medlemsstat

I nedenstående tabel angives antallet af aktive fartøjer i 2006 - der sammenholdt med medlemsstaternes fartøjsregistre pr. 31. december 2005 er gået ned med 10 % - og det samlede antal alvorlige overtrædelser, som medlemsstaterne har påvist og rapporteret udelukkende for fartøjer, der føres deres flag. Det ville være forkert at udlede endelige konklusioner af en sådan rent talmæssig sammenligning af medlemsstaterne. Det skyldes, at overtrædelser ikke altid begås af fiskere, men også af andre økonomiske aktører. Det fremgår dog tydeligt af tallene for de fleste af medlemsstaternes vedkommende - når man sammenholder antallet af påviste overtrædelser med flådens størrelse - at kontrollen ikke er særlig effektiv, og at der i visse medlemsstater slet ikke foretages kontrol.

Medlemsstat | Antal aktive fartøjer | Alvorlige overtrædelser |

Belgien | 107 | 29 |

Danmark | 3,136 | 323 |

Tyskland | 2,017 | 101 |

Grækenland | 17,878 | 351 |

Estland | 994 | 0 |

Spanien | 13,357 | 2,061 |

Frankrig | 7,698 | 1,360 |

Irland | 1,843 | 223 |

Italien | 14,093 | 3,868 |

Cypern | 872 | 88 |

Letland | 897 | 94 |

Litauen | 266 | 4 |

Malta | 1,413 | 0 |

Nederlandene | 831 | 96 |

Polen | 884 | 129 |

Portugal | 8,715 | 1,352 |

Slovenien | 179 | 22 |

Finland | 3,196 | 11 |

Sverige | 1,567 | 80 |

Det Forenede Kongerige | 6,761 | 170 |

I ALT | 86,704 | 10, 362 |

5. Medlemsstaternes rapporter

Medlemsstaterne indberettede i alt 10 362 tilfælde fordelt på alle typer adfærd opført på listen i Rådets forordning (EF) nr. 1447/1999. Dette tal er ikke en gang 1 % lavere end i 2005, som skal sammenholdes med nedgangen i det samlede antal aktive EU-fiskerfartøjer på 10 %. Der er derfor ikke tale om en virkelig forbedring, hvad angår efterlevelse af den fælles fiskeripolitiks regler. I absolutte tal konstaterede medlemsstaterne i forhold til 2005 kun en nedgang i antallet af overtrædelser på 81. For lettere at kunne foretage en sammenligning og vurdere tendensen bør det bemærkes, at antallet af alvorlige overtrædelser påvist i tidligere år var således: 7 298 i 2000, 8 139 i 2001, 6 756 i 2002, 9 502 i 2003, 9 660 i 2004 og 10 443 i 2005.

Tabellerne i bilagene til denne meddelelse kan kort sammenfattes således:

83 % af overtrædelserne blev påvist af Italien, Spanien, Frankrig og Portugal, som også er de lande, der har de største fiskerflåder. I 2006 blev hovedparten af de alvorlige overtrædelser konstateret i forbindelse med opbevaring, forarbejdning, udbud til salg og transport af fiskerivarer, der ikke opfyldte handelsnormerne, hvilket svarede til 20 % af overtrædelserne, mens ulovligt fiskeri var den næsthyppigste overtrædelse (18 %). Forfalskning eller manglende registrering af data kom ind på tredjepladsen (13 %), og overtrædelse af reglerne for mindstemål tegnede sig for 10 % af overtrædelserne. De resterende former for alvorlige overtrædelser udgjorde mindre end 10 % af det samlede antal. Disse tal svarer til tallene for 2005, mens der er sket en stigning i antallet af sager vedrørende opbevaring, forarbejdning, udbud til salg og transport af fiskerivarer, der ikke opfylder handelsnormerne, fiskeri uden licens og forfalskning eller manglende registrering af elektroniske data. Antallet af tilfælde, hvor der er manipuleret med fartøjsovervågningssystemet (FOS), er også steget sammenlignet med tidligere år.

I 2006 endte 7 973 procedurer med en sanktion i 77 % af samtlige konstaterede overtrædelser, hvilket ligger under resultatet for det foregående år, hvor 83 % af sagerne mundede ud i en sanktion. Det er interessant at konstatere, at ud af de indledte procedurer var 72 % af administrativ karakter, 25 % var strafferetlige og resten var blandede.

Der er stadig betydelige og uforklarlige forskelle i sanktionerne for samme type overtrædelse rundt om i EU, og gennemsnitsbøden i EU i de tilfælde, hvor der blev idømt bøder i 2006, var på 1 548 EUR . Det er påfaldende, at dette beløb er nøjagtigt det samme som gennemsnitsbøden i 2005, med udsving fra 170 EUR i visse medlemsstater til 6 070 EUR i andre medlemsstater. Det er under halvdelen af gennemsnitsbøden i 2003 (4 664 EUR) og lavere end gennemsnitsbøden i 2004 (2 272 EUR). Maksimumbøderne i medlemsstaterne varierede fra 170 EUR til 120 000 EUR.

Der blev inddraget 1 082 licenser, hvilket kun udgjorde 10 % af det samlede antal sager. Til sammenligning blev der inddraget 1 226 licenser i 13 % af sagerne i 2004. Det skal bemærkes, at anvendelsen af denne foranstaltning var mest udbredt i Grækenland (71 % af tilfældene) og Spanien (36 % af tilfældene). I Danmark og Nederlandene blev den anvendt i lidt under 10 % af tilfældene, og i resten af medlemsstaterne blev den kun anvendt i op til 2 % af tilfældene.

Det skal endelig påpeges, at det beløb, der blev betalt af fiskerierhvervet som følge af bøderne i 2006 (9,281 mio. EUR), er meget lavt og kun berørte 0,04 % af alle aktive fiskerfartøjer.

6. Generelle bemærkninger til medlemsstaternes rapporter

Efter endnu engang at have understreget, hvor vanskeligt det er at tolke tallene i tabellerne uden bemærkninger fra medlemsstaterne, konkluderer Kommissionen, at der reelt ikke er sket nogen forbedring af situationen i forhold til året før.

Hvad der vækker særlig bekymring er, at de for utilstrækkelige sanktioner, der idømmes i de fleste af de påviste tilfælde, og den ringe risiko, der er for at blive afsløret af kontrolmyndighederne og straffet, kan overbevise fiskerne om, at de økonomiske fordele ved at overtræde reglerne er større end risikoen for at blive afsløret. Med dette lave sanktionsniveau, som ikke står i forhold til overtrædelsernes art, kan fiskerierhvervet blot betragte bøder for overtrædelser af den fælles fiskeripolitiks regler som almindelige driftsudgifter, og dermed er der ikke noget virkeligt incitament til at overholde reglerne.

Inddragelsen af licenser til at fiske eller til at udøve en erhvervsaktivitet er et meget effektivt redskab til at sikre overholdelse af reglerne under den fælles fiskeripolitik, fordi det kan ske hurtigt og har øjeblikkelig effekt. Kommissionen har bemærket, at visse medlemsstater har indført et sådant værktøj, som tidligere ikke fandtes i deres retsorden. Det er beklageligt, at hovedparten af medlemsstaterne stadig ikke anvender dette værktøj, i det mindste når det drejer sig om alvorlige overtrædelser af reglerne, der bør give anledning til straffesager.

7. Overtrædelser påvist inden for rammerne af de regionale fiskeriorganisationer

Flere regionale fiskeriorganisationer har indført kontrolordninger, hvori der indgår registrering af overtrædelser. Organisationen for Fiskeriet i det Nordvestlige Atlanterhav (NAFO) og Kommissionen for Fiskeriet i det Nordøstlige Atlanterhav (NEAFC) anvender f.eks. sådanne ordninger.

De regionale fiskeriorganisationer har opstillet deres egne lister over "alvorlige" overtrædelser af de regler, der er vedtaget i bevarelsesøjemed. Disse overtrædelser indberettes ikke som sådan i forbindelse med denne meddelelse, men Kommissionen formoder, at overtrædelser af den fælles fiskeripolitiks regler begået af fartøjer, der fisker inden for rammerne af ovennævnte regionale fiskeriorganisationer, er medregnet i de tilfælde, der er indberettet til Kommissionen med henblik på udarbejdelsen af denne meddelelse.

Det bør bemærkes, at Det Europæiske Fællesskab hvert år aflægger rapport til de nævnte organisationer om de overtrædelser, der er blevet påvist og indberettet til Kommissionens tjenestegrene af de nationale kontrolmyndigheder. De data, der sendes til de regionale fiskeriorganisationer, og de data, der er anført i bilagene til denne meddelelse, kan dog ikke sammenlignes, da overtrædelsestyperne ikke er de samme.

Under de regionale fiskeriorganisationer blev der i 2006 konstateret to alvorlige overtrædelser begået af EU-fartøjer i NEAFC-området. Til sammenligning konstaterede NEAFC i samme periode tre alvorlige overtrædelser begået af andre kontraherende parter. Hvad angår NAFO, indberettede EU og andre kontraherende parter 15 formodede overtrædelser begået af EF-fartøjer. Antallet af overtrædelser er faldende i forhold til 2005, hvor der blev konstateret 21 overtrædelser. Til sammenligning blev der i 2006 begået 12 overtrædelser af andre kontraherende parter. Det er desuden interessant, at der under NAFO i 2006 har været et stigende antal havneinspektioner, bl.a. havneinspektion af landinger og sammenholdelse med indberettede fangster, sammenholdelse af fangstdata og elektronisk måling af vanddybder sammenholdt med målarter.

8. Forventet udvikling

Der bør foretages en grundig evaluering af den årlige offentliggørelse af "alvorlige overtrædelser" som værktøj til sammenligning af medlemsstaternes indsats for at sikre efterlevelse af reglerne under den fælles fiskeripolitik i forbindelse med den kommende reform af kontrolordningen under denne politik. Der er et stort behov for at sikre, at der i praksis anvendes de samme regler i alle medlemsstater. Der er bred enighed om, at det er af altafgørende betydning for at forbedre håndhævelsen at sikre, at de sanktioner, som medlemsstaterne idømmer ved overtrædelse af den fælles fiskeripolitiks regler, er fuldstændigt gennemsigtige. Erfaringerne fra meddelelserne i årene 2000-2006 om alvorlige overtrædelser har imidlertid klart vist, at dette ikke kan lade sig gøre uden større justeringer af EF-retsakter og harmonisering af kontrolprocedurerne på EU-niveau.

Kommissionen bemærker sig de store forskelle på de anvendte sanktioner i de forskellige medlemsstater for samme type af alvorlige overtrædelser og understreger, at de generelt anvendte sanktioner ikke er tilstrækkeligt afskrækkende, da de ikke reelt tilskynder til efterlevelse af reglerne. Resultatet er, at inspektionssystemerne ikke er i stand til at sikre påvisning og forebyggelse af overtrædelser. Ifølge Kommissionen er de nationale ordninger forskellige på grund af manglende generelle inspektionsnormer og kan derfor hverken sikre et tilstrækkeligt afskrækkende inspektionsomfang eller den bedst mulige inspektion.

Der kan i den henseende drages to vigtige konklusioner: for det første, at der stadig er alvorlige mangler i forbindelse med kontrol og gennemførelse af sanktioner over for alvorlige overtrædelser, hvilket er til skade for effektiviteten af den fælles fiskeripolitik. Der er for det andet ikke tilstrækkelig harmonisering, hvilket medfører uensartet gennemførelse på EU-plan.

Revisionsretten nåede frem til de samme konklusioner i sin meget kritiske særberetning nr. 7/2007, hvor den understregede, at sanktioner bør have en afskrækkende virkning og harmoniseres.

Kommissionen agter på den baggrund at iværksætte en ambitiøs reform af EU's fiskerikontrolpolitik. Dette initiativ bør på den mest omfattende, globale og integrerede måde afhjælpe alle de konstaterede mangler. Det vil i forbindelse med kontrolreformen være nødvendigt at indføre administrative sanktioner, der er harmoniseret på EU-plan, og at definere alvorlige overtrædelser og håndhævelsesforanstaltninger tydeligere. Reformen tager sigte på at garantere lige vilkår og fair konkurrence og herved undgå, at lovovertræderne flytter til medlemsstater, hvor overtrædelserne straffes mindre hårdt, og på at sikre, at de erhvervsdrivende gøres mere bevidste om vigtigheden af at efterleve reglerne. Den har endvidere til formål at få indført en ny harmoniseret tilgang til inspektioner og kontrol, at sætte Kommissionen i stand til bedre at sikre efterlevelse af reglerne under den fælles fiskeripolitik, at tilskynde til anvendelse af moderne teknologi og endelig at øge respekten for reglerne. Det forventes, at dette forslag fra Kommissionen vedtages i oktober 2008.

Hvad angår medlemsstaterne, understreger Kommissionen, at de også fremover har hovedansvaret for anvendelsen af den fælles fiskeripolitiks regler efter kontrolreformen og opfordrer dem igen til i passende omfang at gøre sig overvejelser omkring forpligtelsen til med alle tilgængelige midler at sikre efterlevelse af disse regler. Kommissionen opfordrer dem navnlig til at øge samarbejdet mellem dem med hensyn til påvisning og opfølgning af overtrædelser. Kommissionen må understrege, at medlemsstaterne ikke opfylder alle deres forpligtelser, der er affødt af den fælles fiskeripolitiks regler. Blot ét eksempel til illustration: i modsætning til, hvad de burde, råder medlemsstaterne i dag ikke over de rette midler til at kunne indsamle, behandle og vurdere data over "alvorlige overtrædelser" af den fælles fiskeripolitiks regler. Medlemsstaterne har ikke etableret databaser til indkodning af relevante aspekter i forbindelse med hver enkelt sag.

Kommissionen vil gerne fremhæve dette forhold. Uden en edb-database med oplysninger om f.eks. overtræder, fartøj eller virksomhed, retsforskrifter, arter og fiskeriområder, økonomisk kontekst, administrationsomkostninger samt hovedsanktion og eventuelle yderligere sanktioner vil det ikke være muligt at foretage en korrekt vurdering af adfærd, administrativ formåen og gældende retsforskrifters effektivitet. Kun gennem behandling af disse data og dataene i de databaser, der allerede er foreskrevet efter EF-bestemmelserne (såsom flåderegister, statistikker og FOS-registre), vil det være muligt at vurdere medlemsstaternes resultater, at sammenligne dem og i sidste ende at justere de administrative procedurer og retsakterne, så den fælles fiskeripolitiks regler kan håndhæves effektivt. Den manglende sammenholdelse af oplysninger udgør også et stort problem, der skal tages hånd om. Der kan i den forbindelse henvises til et eksempel på god praksis, der allerede anvendes i flere medlemsstater, hvor der foretages automatisk behandling af inspektionsrapporter, hvilket giver virkeligt gode resultater. Fordelene ved disse ordninger er bl.a., at procedurerne bliver ensartede, oplysningerne samles, brugervenlighed og lavere udgifter til uddannelse, flersproget støtte til alle anvendelser, fleksibilitet i forhold til skiftende regler og bedre sikkerhed gennem formularbaseret identifikation.

Kommissionen har i den forbindelse allerede foreslået et format til anvendelse i de nationale administrationer. Den er rede til at bistå medlemsstaterne, også finansielt, over de eksisterende budgetposter med indførelse af nye værktøjer.Mens der forberedes en omfattende reform af kontrolforanstaltningerne, opfordrer Kommissionen medlemsstaterne til at samarbejde og anvende deres lovgivning og administration til dette formål.

Liste over tabellerne i bilagene

I Antal alvorlige overtrædelser fordelt på medlemsstater i 2006

II Overtrædelser fordelt på lande og nationaliteter i 2006

III Antal tilfælde, hvor der er pålagt sanktioner, og antal overtrædelser fordelt på typer af alvorlige overtrædelser og medlemsstater i 2006

IV Gennemsnitlige bøder og antal overtrædelser fordelt på typer af alvorlige overtrædelser og medlemsstater i 2006

V Antal konfiskationer og antal overtrædelser fordelt på typer af alvorlige overtrædelser og medlemsstater i 2006

VI Antal inddragede fiskerilicenser og alvorlige overtrædelser fordelt på medlemsstater i 2006

VI A Antal inddragede midlertidige fiskerilicenser og alvorlige overtrædelser fordelt på medlemsstater i 2006

VI B Antal inddragede permanente fiskerilicenser og alvorlige overtrædelser fordelt på medlemsstater i 2006

VII Beløb, der er betalt af fiskerierhvervet i hver medlemsstat som følge af alvorlige overtrædelser i 2006

VIII Antal alvorlige overtrædelser fordelt på fiskeriområder i 2006

IX Antal alvorlige overtrædelser fordelt på fiskerihavne i 2006

X Indledte procedurer fordelt på alvorlige overtrædelser og medlemsstater i 2006

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[1] EFT L 167 af 2.7.1999, s. 5.

[2] Artikel 25 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (EFT L 358 af 31.12.2002, s. 59).

[3] EFT L 328 af 22.12.1999, s. 62.

[4] KOM(2001) 650 af 12.11.2001.

[5] KOM(2002) 687 af 5.12.2002.

[6] KOM(2003) 782 af 15.12.2003.

[7] KOM(2005) 207 af 30.5. 2005.

[8] KOM(2007) 448 af 25.7. 2007.